
      Deres referanse
Tom Hjemsæteren, 62 55 11 85
 434.11  
      
	Åsnes kommune
	

	
	

	2270 Flisa
	


Tillatelse til skadefelling av ulv i Åsnes, Nord-Odal, Stange og Våler kommuner
Det vises til søknad framstilt for Fylkesmannen i Hedmark telefonisk og med telefaks lørdag formiddag 03.07.2004 fra Lauvdalen beitelag i Åsnes.
Bakgrunn:

Det er dokumentert av Statens naturoppsyn at ulv har forvoldt betydelige skader på sau i et område i Stange, Løten, Elverum og Våler kommuner. Det ble felt en ulv i Stange den 06.06.04, men skadebildet, ut fra avstand og tid mellom angrep, viser at mer enn en ulv har forårsaket skadene. Det ble derfor 07.06.2004 gitt ny fellingstillatelse på ulv i deler av dette området. Tillatelsen resulterte ikke i felling. Det ble lørdag 19.06.04 meldt om nye skader i Stange kommune. Statens naturoppsyn har dokumentert at disse er forvoldt av ulv. Nytt fellingsforsøk ble iverksatt uten resultat. Fredag 02.07.04 ble det meldt om nye skader. I Stange er det lørdag 03.07.04 dokumentert 3 sau drept av ulv, og 5 dyr er konstatert drept av ulv i Åsnes og Nord-Odal sin del av samme beiteområdet.

Til sammen er omlag 130 sau dokumentert drept eller skadet av ulv i dette området. Området ligger utenfor den vedtatte forvaltningssonen for ulv.

Generelt:

I henhold til § 3 i forskrift fastsatt ved Kgl. res. av 30. juni 2000 om forvaltning av bjørn, jerv, ulv og gaupe kan Direktoratet for naturforvaltning treffe vedtak om felling av bjørn, jerv, ulv eller gaupe av eget tiltak eller etter søknad. Fylkesmannen kan på samme vilkår treffe vedtak om felling av gaupe. Forskriften er hjemlet i viltlovens § 12.

For å sikre rask iverksettelse når vilkårene for skadefelling er oppfylt har Direktoratet for naturforvaltning i brev av 3. juni 2004 gitt fylkesmennene og enkelte kommuner myndighet til å forvalte et antall betingede fellingstillatelser. Når det gjelder ulv, er fylkesmennene gitt myndighet til å forvalte fellingstillatelse på inntil 4 ulver i perioden 03.06.04-01.04.05. Myndigheten til å iverksette fellingstillatelse gjelder ikke innenfor revirgrensene til kjente familiegrupper eller revirmarkerende par.

Gjennom behandlingen av St.meld. nr. 15 (2003-2004) ble det opprettet et nytt forvaltningsområde for ulv. Det er fastsatt et mål om 3 årlige ynglinger av ulv innenfor denne forvaltningssonen. Det nye forvaltningsområdet har følgende avgrensing i Hedmark: Hele fylket med unntak av kommunene Nord-Odal, Stange, Hamar, Løten, Ringsaker, Åsnes vest for Glomma, Våler vest for Glomma, Elverum vest for Glomma, Åmot vest for Glomma, Stor-Elvdal, Rendalen, Engerdal, Folldal, Alvdal, Tynset, Tolga og Os. Det aktuelle skadeområdet ligger utenfor forvaltningssonen for ulv,
Med bakgrunn i endringene i viltloven ble det ved Kgl. res. 30.6.2000 fastsatt en ny forvaltningsforskrift for store rovdyr: Forskrift om forvaltning av bjørn, jerv, ulv og gaupe. Av forskriftens formålsparagraf (§1) fremgår det at: 


”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltarter volder for bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.” 

Dette innebærer blant annet at terskelen for at skadefelling kan gis vil være høyere innenfor forvaltningsområdet for ulv enn utenfor.

Ifølge forskrift om forvaltning av bjørn, jerv, ulv og gaupe er det Direktoratet for naturforvaltning som kan gi fellingstillatelse på ulv og fastsette nærmere vilkår for eventuell fellingstillatelse. I brev av 3.6.04 fra Direktoratet for naturforvaltning er fylkesmennene gitt myndighet til å sette i verk fellingstillatelse på 4 ulver i 2004. Det understrekes i brevet at målet med fellingstillatelsen ikke er å regulere en rovviltbestand, men å felle mest mulig bestemte individer knyttet til bestemte situasjoner. 

I § 2 (Generelle vilkår for felling) heter det blant annet:

”Tillatelse til felling av bjørn, jerv og ulv etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning.”

I § 3 (Felling for å forhindre skade på bufe og tamrein) i forvaltningsforskriften heter det blant annet: 

”Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning; jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand

b. områdets betydning som beitemark

c. skadenes omfang og utvikling

d. potensialet for fremtidige skader”
Når det gjelder ulv, heter det i direktoratets brev av 3.6.04 blant annet:

”Det fastsatte forvaltningsområdet for ulv innebærer imidlertid at kravet til skade vil være vesentlig høyere innenfor sonen enn utenfor. Innenfor sonen vil hvert individ av ulv ha et strengt vern, og det er lite aktuelt å gi skadefellingstillatelse uten i helt spesielle situasjoner.”

Fylkesmannens vurdering

Det er registrert et betydelig antall dokumenterte skader forårsaket av ulv i Stange og i beiteområder i tilgrensende kommuner. Totalt er det i disse kommunene dokumentert mer enn 130 sau tatt av ulv, iflg. opplysninger fra Rovbasen og SNO.

Ut i fra det totale skadeomfanget i det aktuelle området, og at skadene er forvoldt også av annen ulv enn den som ble felt 06.06.2004 i Stange, finner fylkesmannen det riktig å gi ny fellingstillatelse på ulv i dette området etter at det nå er dokumentert nye skader på sau. Fylkesmannen har tidligere konkludert med at det er mest sannsynlig to ulver som begge har forårsaket de betydelig skade på sau i de aktuelle skadeområdene.

Konklusjon:

Ut fra skadeomfang, skadeforløp og en vektlegging av potensialet for framtidige skader dersom ulven fortsetter å oppholde seg i dette området, finner fylkesmannen å tillate iverksetting av skadefelling på ulv innenfor et nærmere avgrenset område og tidsrom som framgår av vilkårene for tillatelsen. Åsnes kommune får ansvaret for å lede gjennomføringen av fellingsforsøket.

Følgende vilkår er knyttet til en fellingstillatelse:

1.  Fellingsområdet er begrenset til Åsnes og Våler kommuner vest for Glomma, og Stange og Nord-Odal kommuner.
2.  Fellingstillatelsen gjelder for tidsrommet lørdag 03.07.04 kl. 12.00 til mandag 12.07.04 kl 12.00. Dersom det i løpet av den perioden fellingstillatelsen gjelder blir dokumentert nye skader på sau forårsaket av ulv, eller det av andre årsaker er grunn til å tro at skadegjøreren oppholder seg i det aktuelle området, vil fylkesmannen kunne vurdere behovet for å forlenge perioden fellingstillatelsen gjelder for.

3.  Det er kun jegere som er oppnevnt av kommunene som kan delta i fellingsforsøket. Dersom kommunen ønsker, kan det bes om bistand fra SNO i fellingsforsøket. Åsnes kommune er ansvarlig for gjennomføring av fellingsforsøket. Det forutsettes at ansvarlig kommune holder andre kommuner som berøres av fellingsforsøket orientert og samordner ressursbruk med disse kommunene

4.  Det gis et samlet fellingsvederlag på kr. 10.000,- til dekning av kostnader i forbindelse med organisering og gjennomføring av fellingsforsøket. Det vises for øvrig til møte med ordførere i regionen og vårt brev av 16.06.2004 til regionrådet om skjønnsmidler til gjennomføring av forebyggende tiltak mot rovdyrskader. 

5.  Ulv som blir felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning, Trondheim. Hvordan frakt skal finne sted avklares med fylkesmannen. 

6.  Fellingsstedet skal kunne påvises dersom fylkesmannen krever dette.

7.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.
8.  Den som sårer ulv under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Fylkesmannen avgjør hvordan videre ettersøk skal ledes. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av bjørn, jerv eller ulv gjelder bestemmelsen i forvaltningsforskriftens § 6. 

9.  Fellingslaget skal melde tilbake til fylkesmannen en gang pr. døgn om gjennomføringen av fellingsforsøket. Dersom fellingslaget får kontakt med ulv, skal fylkesmannen varsles oftere så vidt det er praktisk gjennomførbart. Etter kontortid (08.00-15.00) kan De kontakte miljøvernavdelingen via vakttelefonen – tlf. nr. 970 29840. 

10.  Fylkesmannen kan til enhver tid endre en eller flere av vilkårene. For øvrig gjelder de vilkår som framgår av brev datert 03.06.2004 fra Direktoratet for naturforvaltning.

Dersom ulv skadeskytes eller felles, skal det gis melding direkte til viltforvalter Tom Hjemsæteren, tlf 907 83 840 eller seksjonssjef Jørn Berg - tlf. 970 29 841 hvis det ikke oppnås kontakt via vakttelefonen. 

Søknaden ble behandlet med hjemmel i Forskrift om forvaltning av bjørn, jerv, ulv og gaupe, fastsatt ved kgl. res. av 30.06.2000.

Fastsettelsen av vilkårene kan innen 3 uker påklages til Direktoratet for naturforvaltning, jf. vedlagte "Melding om rett til å klage over forvaltningsvedtak". Eventuell klage sendes til fylkesmannen.

Med hilsen

	Olav Høiås e.f
	Jørn Georg Berg

	avdelingsdirektør
	seksjonssjef


Vedlegg:
Direktoratets brev av 03.06.04.


Melding om rett til å klage på forvaltningsvedtak

	Kopi til:

	DN
	

	Hedmark politidistrikt
	

	Lensmannen i Åsnes
	

	Lensmannen i Våler
	

	Lensmannen i Stange
	

	Lensmannen i Nord-Odal
	

	Nord-Odal kommune
	

	Våler kommune
	

	Stange kommune
	

	Lauvdalen beitelag, v. Tove Halvorsen, Arneberg

	SNO
	


ØK 
Postadresse:
Kontoradresse:
Telefon:
Telefaks:
Org.nr.: 974 761 645
Postboks 4034
Statens hus 
62 55 10 00
62 55 11 61
Banknr. 7694.05.01675


2306 HAMAR
Parkgt. 36, HAMAR

